Guido Álvarez Parga

**Guido Álvarez Parga**, nado en Lugo o 16 de setembro de 1985, é un turismólogo, guía e docente universitario especializado en Planificación Turística e en Xestión de Paisaxes Culturais. Colaborador asiduo en diversos medios de comunicación (principalmente prensa escrita e radio), é un dos fundadores do movemento social Coidemos Lugo. Foi nomeado como un dos 10 Lucenses do Ano no ano 2020, é asociado de honra da Asociación pola Defensa do Patrimonio Cultural Galego dende o 2021, recibiu o recoñecemento Travelers Choice da plataforma internacional TripAdvisor en 2022, 2023,   2024 e 2025 , e é recoñecido polas súas variadas propostas e iniciativas turísticas e culturais en Galicia e sobre todo na cidade e na provincia de Lugo.

## Traxectoria 
Naceu no barrio do Carme, fillo do xornalista arxentino Manuel Álvarez Prieto e da profesora de historia lucense Isabel Parga Pérez. Aos 18 anos mudouse á Coruña para cursar a carreira de Turismo. Continuou a súa formación con distintas bolsas de estudos (Erasmus, Leonardo, Maclands, Erasmus Mundus) nas universidades de Téramo (Italia), Santiago de Compostela, Jean Monnet (Saint-Étienne, Francia), Federico II (Nápoles, Italia) e Stuttgart (Alemaña), que compatibiliza con diversas experiencias laborais entre as que destacan un período no museo Benjamin Franklin House de Londres (Reino Unido), outro nunha consultora turística en Nantes (Francia) e varios anos como investigador e coordinador de dous observatorios turísticos no CETUR (Centro de Estudos e Investigacións Turísticas, en Santiago de Compostela). No 2015 regresa a Lugo, onde traballa durante varios anos en diversas axencias de viaxes, e no 2019 lanza o seu propio proxecto profesional: Guido Guía.

É o impulsor da campaña "Lugo Patrimonio Mundial", coordinador de "Lugo Muralla Única" e creador dos paseos "O Lugo menos coñecido",  un formato de itinerarios turísticos alternativos posteriormente estendido por el mesmo a outras cidades e localidades galegas. En xeral é iniciador de variadas iniciativas culturais e percorridos turísticos.  

En agosto do 2020, foi un dos fundadores de Coidemos Lugo, un amplo movemento social que promove a concienciación ambiental e o coidado do patrimonio. Un mes despois incorpórase á UNED (Universidade Nacional de Educación a Distancia) como profesor-titor do Grao de Turismo. Varios meses máis tarde é nomeado como un dos 10 Lucenses do Ano 2020, e tamén recoñecido pouco despois como asociado de honra da Asociación pola Defensa do Patrimonio Cultural Galego. No 2022, 2023, 2024 e 2025 recibiu o recoñecemento Travelers Choice da plataforma internacional TripAdvisor, e foi elixido "Petisqueiro do Ano 2022" en Twitter. O 29 de xuño do 2025 foi o pregoeiro da XLV Romaxe de Penas de Rodas. 

É o autor dunha guía de 21 rutas naturais a través do Concello de Lugo e colaborador frecuente dos medios *Galicia Confidencial*, *Lugo Xornal*, *Nós Diario*, *El Progreso de Lugo*, *La Voz de Galicia*, Cadena Ser e Onda Cero.
miniatura|Premio Lucenses do Ano 2020

## Premios e recoñecementos 
* Lucenses do Ano 2020 
* Asociado de honra da Asociación pola Defensa do Patrimonio Cultural Galego no 2021
* Recoñecemento Travelers Choice 2022, 2023, 2024 e 2025 da plataforma internacional TripAdvisor 
* Premio "Petisqueiro do Ano 2022" en Twitter 
* Pregoeiro da XLV Romaxe de Penas de Rodas 

## Publicacións 
* Guía de 21 rutas naturais do Concello de Lugo 

## Notas 
## Véxase tamén 
### Ligazóns externas 
* Sitio oficial